יוני 2014

**מקרים עדכניים של חשיפת ילדים למפגעים סביבתיים במוסדות חינוך**

**רמת השרון, הרצליה – גזי קרקע מסוכנים בתוך מבננים**

בשכונות הסמוכות למתחם תעש השרון המזוהם (המתחם הנחשב למזוהם ביותר בארץ, מבחינת קרקע ומים), נמצאו לאחרונה גזים מסוכנים בתוך מבנים. המבנים הללו כוללים, בין היתר, שני בתי ספר. משמעות הדבר היא שיתכן שתלמידים נושמים באופן יומיומי חומרים מסוכנים, שחלקם גם מוכרים כמסרטנים, והם או הוריהם אפילו לא מודעים לכך.

**בינימינה – ריסוס של חומרי הדברה מסוכנים בצמוד לגני ילדים**

שני גני ילדים חדשים נבנו ואמורים היו להיפתח בתחילת השנה, בצמוד למטע רימונים מרוסס בחומרי הדברה. המטע הוא במרחק של כ-1 מטר מחצר הגן וכ-8 מטר ממבנה הגן עצמו.

דברי הפקח של המשרד להגנת הסביבה: "אני חייב לציין שהמקרה הזה הינו הוכחה לחוסר תכנון משווע ואני לא מבין כיצד אושרה תכנית הגן במיקום הנוכחי!!!!!"

העניין נפתר חלקית בעקבות תביעה שהגישה המועצה המקומית נגד החקלאי (על אף שעבד באופן חוקי). ביהמ"ש קבע שיוגדר שטח בתוך המטע האסור לריסוס, ושאם יגרמו לחקלאי נזקים, הוא יוכל להגיש על כך תביעה.

**לוד – ביוב זורם בין שני בתי ספר**

תעלת ביוב פתוחה עוברת בין שני בתי ספר בשכונת הרכבת (בי"ס יסמין, בי"ס נווה שלום). בימי הגשם, ישנה זרימה שוטפת של ביוב, ובימי הקיץ הריחות חזקים וחריפים ביותר. מדובר בשטח שבו הילדים חולפים על פניו באופן קבוע בדרך לבית הספר וחזרה ממנו, ואף משחקים בקרבתו.

**הרצליה – ריסוס של קוטלי עשבים בעת פעילות בגן ילדים**

בתוך הגן נעשה ריסוס של קוטלי עשבים בשעה 8:00 בבוקר, שעת כניסת הילדים לגן. ע"פ הסייעת, באותו שבוע הגיע אדם שביקש לרסס את החול, בזמן שהילדים היו בגן.

סביר להניח שמדובר בקבלן שמעסיקה העירייה, ואם ריסוס שכזה אינו נאסר לחלוטין במוסדות חינוך, הרי מתבקש שלכל הפחות יהיו נהלים של העירייה לגבי ריסוס החומרים המסוכנים הללו במוסדות חינוך או בקרבתם, מבחינת שעות הריסוס, התרעה מראש, אזהרה לאחר הריסוס וכד'.

פולו-אפ לשנה שעברה – מדובר במקרה שהובא בפני הועדה לקידום זכויות הילד ביום הסביבה לפני שנה, וטרם נפתרו בו הבעיות -

**בינימינה – בית ספר יסודי החשוף למגוון מפגעים סביבתיים**

1. בחלק מכיתות בית הספר קיים גג אסבסט במצב לא טוב, שהתפרק בחלקו, דבר ההופך אותו למסוכן ביותר. הגג תוקן, אבל לא הוחלף והעבודה נעשתה ללא היתר או אישור של המשרד להגנת הסביבה.
2. בבית הספר יש שתי כיתות לימוד לפחות אשר הקרינה בהן הינה גבוהה בהרבה מהמומלץ (15 מ"ג!!!), עקב קיומו של ארון חשמל מאחורי קיר הכיתות.
3. מפגעי רעש וזיהום אוויר בשל הצמידות של בית הספר לפסי הרכבת ולכביש הסואן.
4. המפגעים שייגרמו בעקבות תת"ל 18 - חישמול הרכבת.